和東坡先生梅花三首  其一
作者：晁補之
朝代：宋

paragraphs: 霜晴十月玉溪村，見梅開早客迷魂。
山阿若有人含睇，跂望不到霜煙昏。
東西野寺通兩徑，上下竹籬開一園。
落身麴糵盆盎裏，晨坐對花無酒溫。
歸來山月照玉蕊，一盃徑卧東方暾。
羅浮幽夢入仙窟，有屨亦滿先生門。
欣然得句荔支浦，妙絕不似人間言。
詩成莫歎形對影，尚可邀月成三樽。